Престъпниците зарязват bitcoin | Форум 24
Престъпниците зарязват bitcoin
Bitcoin губи своята привлекателност за едни от най-ранните и верни привърженици – престъпниците – давайки път на нова криптовалута, пише Bloomberg.
Дигитални монети като Monero, които още при създаването си са направени трудни за проследяване, покачиха цената си доста по-бързо през последните два месеца. Една от причините затова е, че властите по света започнаха да използват програмни инструменти, с които да следят хората, които използват bitcoin, твърдят аналитични компании като Chainalysis.
Преди три месеца Европол, правоприлагащата агенция на Европейския съюз, написа в свой доклад, че „други криптовалути като monero, ethereum и Zcash придобиват популярност в дигиталния ъндърграунд“. Зачестяват случаите, в които при заключване на файловете на компютъра чрез рансъмуеър, хакерите настояват за откуп в някоя от тези криптовалути.
На 18 декември хакери са атакували до 190 000 интернет страници, създадени чрез WordPress, за да инжектират зловреден код, с който да ползват чуждите машини за „копаене“ на monero.
През последните два месеца на 2017 г. monero учетвори стойността си до 349 долара за монета – далеч по-бързо от bitcoin. Само от началото на 2018 г. тя подскочи още веднъж до 389 долара.
Престъпниците изоставят bitcoin, защото технологията на криптовалутата работи срещу тях – всички транзакции се записват, включително и с дата и час. Monero, създадена през 2014 г., работи по различен начин. Тя криптира адресите на получателите на криптовалута и създава фалшиви адреси, за да скрие истинският изпращач на парите. Прикрита е и стойността на транзакцията. /money.bg
Мария Габриел призовава за общ европейски подход срещу фалшивите новини Ким Чен Ун нареди да започнат преговори с Южна Корея